Gitte Seeberg (KF), 2003-05-08:
Helt overordnet kan det siges, at dansk økonomi grundlæggende er sund.
Vi har høj beskæftigelse, lav ledighed, lav rente og store overskud på betalingsbalancen og de offentlige finanser.
Men det er klart, at den internationale konjunkturudvikling, herunder krigen i Irak, også har haft en afsmittende virkning på dansk økonomi og beskæftigelse.
Ledigheden er desværre sammenlignet med de sidste par år steget svagt.
Det er naturligvis kedeligt for den enkelte, der bliver ramt af ledighed, hvad enten man er bygningshåndværker eller dimittend fra universitetet.
Én ledig er én ledig for mange, hvis man gerne vil i arbejde. Heri er jeg helt enig med finansministeren og andre ordførere. Men man skal dog heller ikke gøre tingene værre, end de er.
Ledigheden er faktisk stadig historisk lav, ja, faktisk lavere nu - som det også tidligere har været nævnt i debatten - end da den tidligere regering iværksatte pinsepakken i 1998.
På trods af at ledigheden er øget lidt, er der fortsat pres på det danske arbejdsmarked.
Det afspejles i priser og lønninger.
Begge dele vokser hurtigere her i landet end i landene omkring os.
Situationen i Danmark er samlet set tilfredsstillende.
Ledigheden er mindre end i de lande, vi ellers sammenligner os med.
Det betyder ikke, at vi i Det Konservative Folkeparti ikke nøje vil overvåge udviklingen i beskæftigelsen og ledigheden, for det er jo aldrig nogen ønskelig situation, når ledighedstallene bevæger sig i den forkerte retning.
Det er især inden for byggefagene, at der er sket en stigning.
Det har også været fremme i debatten tidligere i dag.
Regeringen og Folketinget har iværksat en række initiativer, der bidrager positivt til væksten her i landet,
bl.a. den store boligpakke, der vil bidrage til et stort antal nye boliger de kommende 5 år, ja, faktisk omkring 17.000 nye boliger.
Så det trækker i al fald i den rigtige retning.
Det er vores vurdering, at der ikke er behov for at lempe på finanspolitikken, sådan som nogle partier har været inde på.
Det er der også bred enighed om blandt økonomer og andre med forstand på dette.
Men der er selvfølgelig behov for fortsat i fremtiden at arbejde for en varig fremgang i beskæftigelsen.
Første skridt er »Flere i arbejde«, som er en vigtig brik blandt andre, f.eks. førtidspensionsreformen, i målsætningen om at øge beskæftigelsen med 85.000 inden 2010.
Skatteaftalen, som i morgen behandles her i Folketingssalen, og som Det Konservative Folkeparti har kæmpet hårdt for at få gennemført, vil også bidrage positivt til beskæftigelsesudviklingen.
Erhvervsfrekvensen blandt flygtninge og indvandrere er desværre for lav.
Også her bliver der gjort noget for at få flere i arbejde og i gang med en uddannelse.
Her må alle være parate til at påtage sig et medansvar.
Der er som bekendt allerede gennemført en række initiativer, bl.a. pakken »Flere i arbejde«.
Vi undersøger også, hvordan man kan øge tilskyndelsen til at blive længere på arbejdsmarkedet, og hvordan man kan få de unge hurtigere gennem studieforløbet.
Der er behov for disse reformer for at øge beskæftigelsen i fremtiden.
Med hensyn til kommunernes økonomi har Det Konservative Folkeparti den opfattelse, at regeringen skal kunne stå forholdsvis frit og ubundet i forbindelse med forhandlinger med kommuner og amter.
Det er en holdning, vi har nu, og det er også en holdning, vi havde, da vi var i opposition.
Men regeringen har allerede åbent meldt ud, at ved drøftelsen af økonomiaftalen for næste år med kommunerne er beskæftigelsen et tema, og det synes vi også fra konservativ side er udmærket, for det er jo ude lokalt i kommunerne, beskæftigelsesindsatsen skal fremmes.
Det er klart, at et område som f.eks. nedbringelse af sygefraværet vanskeligt kan gennemføres uden kommunernes positive medvirken.
Afslutningsvis vil jeg sige, at Det Konservative Folkeparti nøje følger udviklingen i ledigheden.
Vi har alle et fælles ansvar, det være sig regering, Folketing, kommuner og det private arbejdsmarked.
Så vil jeg blot afslutningsvis sige, at Det Konservative Folkeparti naturligvis støtter det forslag til vedtagelse, som vi selv er medforslagsstillere på.